Sveitarfélög LED-væða ljósastaura næstu árin Kristinn Haukur Guðnason skrifar 7. nóvember 2019 06:15 Led ljósastaurar á HringbrautFréttablaðið Sveitarfélögin vinna nú að því að LED-væða ljósastaura . Reykjavík áætlar að verkefninu ljúki á fimm árum og Akureyringar ætla því fimm til átta ár . LED-lamparnir þýða mun betri stýring og viðhald . Hver lampi borgar sig upp á sex til sjö árum . Sigurður Friðleifsson , framkvæmdastjóri Orkuseturs , segir að RARIK sem hafi haft umsjá með ljósastaurum í mörgum sveitarfélögum sé að færa þeim þá aftur . Alls eru um 81 þúsund staurar í landinu . „ Sveitarfélögin hafa þurft að taka ákvörðun um að skipta yfir í LED og mér , sem áhugamanni um orkusparnað , finnst mikilvægt að þau nýti tækifærið nú þegar þau eru að fá þá í fangið , “ segir hann . Að sögn Sigurðar hefur LED augljósa kosti . Ekki aðeins orkusparnað upp á um 70 prósent , heldur einnig langtum minni viðhaldsþörf , vinnusparnað og betri endingu . Í flestum núverandi staurum þarf að skipta um perur á 3 til 5 ára fresti , en LED-perur duga í áratugi . Annar kostur er betri stýring stauranna , bæði á styrk og hvert ljósinu er beint . „ Hægt er að deyfa ljósið þegar fáir eru á ferð eða lýsa eftir skynjurum , “ segir Sigurður . LED-væðing Reykjavíkurborgar er komin af stað að sögn Ársæls Jóhannssonar , verkefnastjóra . Hópur skipaður af borgarstjórn er nú að fara yfir tillögur þverfaglegrar nefndar um ljósvist . Býst Ársæll við því að þetta verði tilkynnt sem stefna borgarinnar eftir áramót . „ Við erum búin að setja upp 2.200 LED-lampa í Fossvoginum og í Vesturbænum eru komnir um 600 lampar með gamaldags útliti . Þá erum við einnig í lokaútboðsferli varðandi lampa í Efra-Breiðholti og Seljahverfi sem á að skipta út í heild sinni , “ segir Ársæll . Alls eru tæplega 30 þúsund ljósastaurar í Reykjavík . Borgin sjálf hefur umsjón með 24 þúsund staurum en Vegagerðin sex þúsund . „ Við gerðum nýlega samantekt á þessu og áætlum að LED-væðingin klárist á fimm árum . Í útboði gerum við kröfu um 100 þúsund logtíma , sem er um 25 ár . “ Reykjavíkurborg kaupir alla LED-lampa með ákveðnum tengli sem gerir kleift að eiga samtal við staurinn . Hægt er að fylgjast með ástandi lampans í rauntíma og hann lætur vita af bilunum . „ Við þurfum ekki lengur að vera að kveikja á heilu hverfunum og keyra um til að finna ónýtar perur . Þetta breytir öllu verkferlinu , “ segir Ársæll . Helsti ókosturinn við LED er að startkostnaðurinn er nokkuð hár , en skipta þarf um allan kúpulinn á staurnum . Gert er þó ráð fyrir að þetta borgi sig upp á sex til sjö árum . Í Hafnarfirði þar sem LED-væðing hófst í mars árið 2018 fyrir 5.900 staura , var gert ráð fyrir að hver lampi kostaði á bilinu 30 - 50 þúsund krónur . Andri Teitsson , formaður umhverfis - og mannvirkjasviðs Akureyrar , segir að búið sé að setja upp lampa í nokkrum hverfum og stefnt að því að klára LED-væðinguna á fimm til átta árum . „ Við fáum markvissari og sumir segja betri lýsingu . Til dæmis getum við beint ljósinu beint niður og þá verður minni ljósmengun , “ segir hann .